ดันเอสเอ็มอีไทยโกอินเตอร์
ไทยพาณิชย์จับมือกรมส่งเสริมการค้าระหว่างประเทศ ดันเอสเอ็มอีไทยโกอินเตอร์ ปักธงบุกซีไอเอ็มวี
30 มิ.ย. 2559

ไทยพาณิชย์จับมือกรมส่งเสริมการค้าระหว่างประเทศ ดันเอสเอ็มอีไทยโกอินเตอร์ ปักธงบุกซีไอเอ็มวี
นายวิพล วรเสาหฤท รองผู้จัดการใหญ่ ผู้บริหารสูงสุดลูกค้าธุรกิจขนาดกลางและขนาดย่อม ธนาคารไทยพาณิชย์เปิดเผยว่า ธนาคารร่วมมือกับกรมส่งเสริมการค้าระหว่างประเทศ เพื่อสนับสนุนผู้ประกอบการวิสาหกิจขนาดกลางและขนาดย่อม (เอสเอ็มอี) ขยายธุรกิจการค้าระหว่างประเทศมากขึ้น โดยจะร่วมกันผนึกเครือข่ายเอสเอ็มอีเกื้อหนุนกัน 
ทั้งนี้ กลุ่มเป้าหมายเอสเอ็มอีที่จะผลักดันและพัฒนาผู้ประกอบการเข้าสู่การค้าระหว่างประเทศ โดยเฉพาะเจาะตลาดกลุ่มประเทศซีแอลเอ็มวี และกลุ่มผู้ประกอบการอาหาร เครื่องดื่ม และโลจิสติกส์
ปัจจุบันธนาคารมีฐานลูกค้าเอสเอ็มอีประมาณ 7 หมื่นราย ส่วนกรมมีฐานเอสเอ็มอีประมาณ 2 หมื่นราย ซึ่งมีธนาคารมีพันธมิตรทั่วโลก 1,600 แห่ง และเครือข่ายสาขาธนาคารในต่างประเทศ รวมถึงมีศูนย์กลางให้บริการการค้าระหว่างประเทศประมาณ 47 แห่ง ซึ่งมีเจ้าหน้าที่พิเศษที่จะให้คำปรึกษาเกี่ยวกับขั้นตอนกระบวนการส่งออก รวมทั้งการบริหารความเสี่ยง จากอัตราแลกเปลี่ยน การเทรดดิ้ง และข้อมูลการค้า การลงทุน และเศรษฐกิจวิเคราะห์การตลาดในแต่ละประเทศ
อย่างไรก็ดี สำหรับความร่วมมือเพื่อพัฒนาขีดความสามารถการแข่งขันตลาดต่างประเทศสำหรับสมาชิกเอสเอ็มอีทั้งสองหน่วยงาน มี 5 แผนงาน คือ 1.โครงการ SME Expo- Spring Up Thailand 2.โครงการสร้างเครือข่ายและจับคู่ธุรกิจให้ผู้บริการโลจิสติกส์ (LSPs Meeting &amp; Matching 2016) 3.โครงการส่งเสริมการลงทุนและดำเนินธุรกิจในต่างประเทศ โดยจะนำนักธุรกิจไทยไปเยือนกลุ่มประเทศซีแอลเอ็มวี 4.โครงการพัฒนาและสร้างเครือข่ายผู้ประกอบการไทยสู่ตลาดอาเซียน และ 5.การสัมมนา Food Forum โดยจะอบรมให้ความรู้พัฒนาสินค้าฮาลาลไทยสู่ตลาดโลก
นายวิพล กล่าวว่า จากที่ภาครัฐสนับสนุนให้เอสเอ็มอีเป็นวาระแห่งชาติ เชื่อว่าสินเชื่อเอสเอ็มอีในครึ่งปีหลังจะมีอัตราการเติบโตที่ดีกว่าครึ่งปีแรก ซึ่งธนาคารยังคงเป้าหมายการเติบโตสินเชื่อเอสเอ็มอีปีนี้อยู่ที่ 4-6% โดยไตรมาสแรกสินเชื่อเอสเอ็มอีมีอัตราเติบโตประมาณ 1.5% ส่วนปัญหาหนี้ที่ไม่ก่อให้เกิดรายได้ (เอ็นพีแอล) ก็ยังอยู่ในภาวะปกติ โดยคาดว่าปีนี้จะคุมเอ็นพีแอลได้อยู่ที่ 3%
“แม้ว่ารัฐบาลจะอัดมาตรการกระตุ้นเอสเอ็มอี รวมถึงให้การฝึกอบรมความรู้ต่างๆ เพื่อสร้างความเข้มแข็ง ธนาคารพาณิชย์ก็มีการแข่งขันให้บริการสินเชื่อเอสเอ็มอีอย่างมาก ซึ่งมีแต่ผู้ให้ แต่ฝ่ายผู้รับหรือเอสเอ็มอีก็ยังไม่ขยับตัวมากนัก” นายวิพล กล่าว